
Egy rejtőzködő Seneca-fordítás: A trojai hölgy, ford. Mészöly Gedeon

A dolgozat Seneca Troades című tragédiájának eddig még nem ismert magyar fordításával foglalkozik. Mészöly Gedeon kézirata évtizedekig a Harmatta János Könyvtárban hevert; ezt a szöveget gondoljuk az első teljes magyar Seneca tragédia-fordításnak, amely több érdekes kérdést is fölvet. Egyrészről a kézirat datálásából adódó, a századforduló idején élő fordítói irányzatokkal kapcsolatban, amelyek közül egyik, a domesztikáció minden bizonnyal jellemző a tragédiafordítás technikájára is. Másrészről a szöveg(ek) önálló, majd egymással összehasonlított vizsgálata alapján az is kérdés, mennyiben teremthető kapcsolat egy szintén mostanában fölfedezett kolozsvári Mészöly-kézirattal, valamint egy körülbelül száz soros részlettel Seneca tárgyalt tragédiájából, amely a kunszentmiklósi református gimnázium értesítőjében jelent meg 1908-ban. Mészöly e három munkája igen érdekes hasonlóságokat és különbségeket mutat, amelyekről a dolgozat szót ejt. A kézirat további sajátossága, hogy huszonkét oldalon keresztül ceruzás széljegyzetek olvashatók benne; a paratextus és a kézírás részletesebb vizsgálata alapján Hegedűs István kezének munkája.
A fordításról készült, ám meg nem jelent megjegyzések, valamint nyomtatásban is közzétett kritikák fényében érdemesnek találtam a textust arra, hogy a kritikákban fölmerülő szempontokat is a szövegelemzés részévé tegyem.
Kérdés, hogy mely latin szöveg vagy szövegek szolgálhattak a fordítás alapjául. A dolgozat kísérletet tesz ennek megválaszolására is.
Munkám első része tehát a kézirattal, annak keletkezési idejével és helyével, valamint a paratextussal foglalkozik, a második szakasz a magyar szövegek vizsgálatát és azok összehasonlítását járja körül, valamint a latin forrásszöveg kérdését s a magyar szöveggel való összefüggését írja le, a harmadik, befejező rész pedig mindezen észrevételeket és elemzéseket tárgyalja a századforduló fordítói iskoláinak kontextusába ágyazva.



